NGV-sittings nie 'misleidend' | Netwerk24
Iere se Singh puik met kolf . . . en skitter toe met bal
Die Ierse draaibalbouler Simi Singh het 'n uitsonderlike eendagwedstryd beleef teen die Verenigde Arabiese Emirate (VAE) waarin hy 'n onoorwonne vyftigtal aangeteken het en 5/10 ingeoes het.
Engeland vlek Sri Lanka se leemtes verder oop
Sri Lanka se skokkende vertoning met die kolf in sy eerste beurt van die eerste kriekettoets teen Engeland in Galle, het opnuut vrae laat ontstaan oor die Proteas se reeksoorwinning vroeër vandeesmaand.
Montpellier het sy oog op Cheika
Michael Cheika, voormalige Wallaby-afrigter, is glo in die visier om die leisels by die Franse rugbyspan Montpellier te neem.
NGV-sittings nie 'misleidend'
Deur Llewellyn Prince 26 November 2019 21:32
Beweringe van die DA dat die openbare sittings gekaap is wat tot dusver oor die Wetsontwerp oor Nasionale Gesondheidsversekering (NGV) gehou is, en dat Suid-Afrikaners daartydens mislei word, is net "politieke pronkery".
So het dr. Sibongiseni Dhlomo, voorsitter van die portefeuljekomitee oor gesondheid, gesê.
Dr. Sibongiseni DhlomoFoto: IAN CARBUTT
"Dit skep ook die indruk dat sommige politieke partye gedink het dat hierdie verhore 'n mislukking sou wees. Nou dat hulle verkeerd bewys is, gryp hulle na strooihalms."
Dhlomo het in 'n verklaring gereageer nadat die DA Maandag tydens 'n nuuskonferensie by die parlement gesê het dat die party 'n klag by die parlement ingedien het oor "bedrieglike pamflette met waninligting daarop wat (by van die verhore) uitgedeel is om die publiek te mislei".
Die DA het verder beweer dat Suid-Afrikaners nie behoorlik ingelig is oor die inhoud van die "gebrekkige" NGV-wetsontwerp nie omdat hulle dink dat die NGV die sukkelende openbare gesondheidstelsel onmiddellik sal regruk.
Die party het ook beweer dat die sittings – wat reeds in Mpumalanga, die Noord-Kaap, Limpopo en KwaZulu-Natal gehou is – in politieke saamtrekke ontaard het soos sekere partye hul ondersteuners met taxi's in politieke gewaad daarheen aangery het.
Volgens Dhlomo laat die beweringe van die DA hom glo dat dit "pure politieke pronkery is wat 'n mens die indruk gee dat sommige partye gedink het dat hierdie sittings 'n mislukking sou wees".
Dhlomo sê dit is onwaar dat die openbaredeelnameproses tot dusver gebrekkig was of dat landsburgers nie weet waaroor dit gaan nie.
"Daar was 'n wye spektrum van menings. Mense met verskillende agtergronde het hul sê oor die wetsontwerp gesê. As die beweringe waar was, sou ons sekerlik nie verneem het van die kommer wat mense geopper het nie, soos dat die strukturele en infrastruktuurprobleme in die openbare gesondheidstelsel eers opgelos moet word. Alle insae sou dan net positief gewees het."
Oor politieke saamtrekke het Dhlomo gesê hy het voor die sittings aan alle politieke partye in die parlement geskryf oor die datums en tye van die sittings.
"Ek het hulle ingelig om asseblief hul lede, kiesers en ondersteuners daaroor in te lig. Dit is dus oneerlik van enige party om te beweer dat dit politieke saamtrekke is."
Dhlomo wou ook weet waarom die DA ook nie in groot getalle met hul ondersteuners opgedaag het om hul menings te lug nie.
"As een party sy ondersteuners bring, weerhou dit nie 'n ander om dieselfde te doen nie."
Hy het die publiek daaraan herinner dat hulle tot Vrydag het om steeds geskrewe voorleggings oor die NGV-wetsontwerp by die parlement in te dien.